Луис Палес Матос
Кладенец

Превод от испански: Александър Муратов, Атанас Далчев, 1968

chitanka.info

Душата ми е кладенец с вода безмълвна и дълбока,

във чийто свят тържествено и неизменно дните

се точат, свойта суета и ропот светски угасили

в спокойствието подквасвано от празнотите мъртви.

Водата долу светлина агонизираща излъчва:

в кръга на сенките кипи сияние болнаво

и лимфи върху дъното съсирени във черни тини

с безкръвни сини блясъци оттам фосфоресцират.

Душата ми е кладенец. Заспалият пейзаж неясно

във застоялата вода възниква и се губи,

а долу в най-дълбокото от хиляди години кряка

една невероятно зла и саможива жаба.

Понякога при прилива с изгряването на луната

добива кладенецът чар заскитан на легенда,

дочува се дълбокото ква-ква на жабата в водата

и чувство неочаквано за вечност го изпълва.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.